**Nacrt**

**ZAKON**

**O IZMJENAMA I DOPUNAMA ZAKONA O PRIZNAVANJU INOSTRANIH OBRAZOVNIH ISPRAVA I IZJEDNAČAVANJU KVALIFIKACIJA**

**Član 1**

U Zakonu o priznavanju inostranih obrazovnih isprava i izjednačavanju kvalifikacija („Službeni list CG“, br. 57/11 i 42/16) član 4 mijenja se i glasi:

„Ako se u postupku priznavanja isprave, odnosno izjednačavanja kvalifikacije utvrdi suštinska razlika u obrazovnom, odnosno studijskom programu, vrednovanjem kriterijuma u skladu sa ovim zakonom, vrši se djelimično priznavanje isprave, odnosno djelimično izjednačavanje kvalifikacije.“

**Član 2**

Član 5 mijenja se i glasi:

„Pravo na priznavanje isprave, odnosno izjednačavanje kvalifikacije ima crnogorski državljanin, kao i državljanin druge države, lice bez državljanstva, azilant, stranac pod supsidijarnom zaštitom i stranac koji traži međunarodnu zaštitu.

Izuzetno od stava 1 ovog člana pravo na priznavanje isprave, odnosno izjednačavanje kvalifikacije ima i crnogorski državljanin koji je u Crnoj Gori završio stranu osnovnu ili srednju školu ili pojedini razred škole.“

**Član 3**

Član 7 briše se.

**Član 4**

U članu 8 stav 1 poslije riječi: „zajednička diploma“ dodaju se riječi: „dvojna diploma,“.

Stav 2 mijenja se i glasi:

„Zajednička i dvojna diploma su diplome koje se stiču u skladu sa posebnim zakonom.“

**Član 5**

Naziv člana 9 mijenja se i glasi: ,,Primjena zakona”.

Stav 1 mijenja se i glasi:

„U postupku priznavanja isprave, odnosno izjednačavanja kvalifikacije primjenjuju se odredbe zakona kojim se uređuje upravni postupak, koje se odnose na skraćeni postupak, osim u slučaju donošenja rješenja koje nije donijeto u korist stranke.“

**Član 6**

U članu 11 stav 1 mijenja se i glasi:

„Priznavanje isprave o stečenom osnovnom, srednjem (opštem ili stručnom), višem stručnom i visokom obrazovanju radi zapošljavanja vrši Ministarstvo preko Nacionalnog informacionog centra (u daljem tekstu ENIC centar), kao posebne organizacione jedinice Ministarstva.”

Stav 3 briše se.

Dosadašnji stav 4 postaje stav 3.

**Član 7**

U članu 13 stav 1 poslije riječi „stečenog” dodaju se riječi: „osnovnog, srednjeg (opšteg ili stručnog), višeg stručnog i”.

**Član 8**

U članu 14 stav 1 riječi: „može se utvrđivati, odnosno cijeniti” zamjenjuju se riječima: „utvrđuju se, odnosno cijene”.

U stavu 1 tač. 3 i 5 brišu se.

Dosadašnje tač. 4, 6 i 7 postaju tač. 3, 4 i 5.

Poslije stava 1 dodaje se novi stav koji glasi:

„Izuzetno od stava 1 ovog člana u postupku priznavanja isprave radi nastavka obrazovanja, mogu se utvrđivati, odnosno cijeniti uslovi upisa i obrazovni, odnosno studijski program.”

U stavu 2 riječi: „stava 1” zamjenjuju se riječima: „st. 1 i 2”.

Dosadašnji st. 2 i 3 postaju st. 3 i 4.

**Član 9**

U članu 15 stav 1 riječi: „može se utvrđivati, odnosno cijeniti:“ zamjenjuju se riječima: „utvrđuje se, odnosno cijeni:“.

**Član 10**

Poslije člana 15 dodaje se novi član koji glasi:

**„Mišljenje**

**Član 15a**

U postupku priznavanja isprave o stečenom osnovnom, srednjem (opštem ili stručnom), višem stručnom i visokom obrazovanju radi zapošljavanja Ministarstvo može zatražiti mišljenje od Nacionalnog savjeta za obrazovanje (u daljem tekstu: Savjet), odnosno Agencije za kontrolu i obezbjeđenje kvaliteta visokog obrazovanja (u daljem tekstu: Agencija), o:

1) strukturi obrazovnog, odnosno studijskog programa i njihovo kreditno vrednovanje, odnosno ishodi učenja (nivo znanja, vještina i kompetencija);

2) uslovima upisa i

3) obimu praktične nastave u obrazovnom, odnosno studijskom programu i period realizovanja u ustanovi, odnosno kod poslodavca u skladu sa obrazovnim, odnosno studijskim programom.

Savjet i Agencija daju mišljenje iz stava 1 ovog člana vrednovanje kriterijuma u skladu sa ovim zakonom.

Jednom dato mišljenje Savjeta i Agencije za određeni inostrani obrazovni, odnosno studijski program uzima se u obzir za sve naredne slučajeve priznavanja inostrane isprave kada je inostrana isprava stečena završetkom istog obrazovnog, odnosno studijskog programa na istoj ustanovi.“

**Član 11**

Član 16 mijenja se i glasi:

„Postupak priznavanja isprave pokreće se na zahtjev imaoca isprave ili roditelja, staratelja, usvojioca, odnosno hranitelja.

Zahtjev za priznavanje isprave, u elektronskom ili pisanom obliku sa potrebnom dokumentacijom, podnosi se Ministarstvu, školi, odnosno ustanovi, u skladu sa članom 11 ovog zakona.

Bliži sadržaj obrasca i način podnošenja zahtjeva, potrebna dokumentacija, način preuzimanja rješenja, način vođenja baze i korišćenje podataka propisuje Ministarstvo.“

**Član 12**

U članu 20 stav 2 mijenja se i glasi:

,,Protiv rješenja iz stava 1 ovog člana može se pokrenuti upravni spor.“

**Član 13**

U članu 22 poslije stava 3 dodaju se dva nova stava koja glase:

„Ako ne postoji profesionalno udruženje iz stava 3 ovog člana postupak izjednačavanja kvalifikacije vrši komisija koju obrazuje Ministarstvo od eksperata za određenu oblast.

Na osnovu izvještaja komisije iz stava 4 ovog člana Ministarstvo donosi rješenje o izjednačavanju kvalifikacije“.

**Član 14**

Član 23 mijenja se i glasi:

„Postupak izjednačavanja kvalifikacije pokreće se na zahtjev imaoca kvalifikacije ili roditelja, staratelja, usvojica, odnosno hranitelja.“

**Član 15**

Poslije člana 23 dodaje se novi član koji glasi:

**„Dopunski ili diferencijalni predmeti**

**Član 23a**

Ako se u postupku izjednačavanja kvalifikacije utvrdi da inostrani obrazovni, odnosno studijski program znatno odstupa od javno važećeg obrazovnog, odnosno akreditovanog studijskog programa u Crnoj Gori, rješenjem se utvrđuje obaveza polaganja dopunskih ili diferencijalnih predmeta.

Rješenjem iz stava 1 ovog člana određuju se rokovi i način polaganja dopunskih ili diferencijalnih predmeta.“

**Član 16**

U članu 24 stav 1 mijenja se i glasi:

,,U postupku izjednačavanja kvalifikacije donosi se rješenje protiv kojeg se može pokrenuti upravni spor.“

**Član 17**

Poslije člana 30b dodaju se tri nova člana koji glase:

**„Započeti postupak**

**Član 30c**

Postupak priznavanja isprave, odnosno izjednačavanje kvalifikacije započet prije stupanja na snagu ovog zakona, završiće se po propisima po kojima je započet.

**Podzakonski propis**

**Član 30d**

Propis iz člana 16 stav 3 ovog zakona usaglasiće se sa odredbama ovog zakona u roku od godinu dana od dana stupanja na snagu ovog zakona.

**Odlaganje primjene**

**Član 30e**

Elektronska evidencija iz člana 16 stav 2 ovog zakona počeće da se vodi nakon uspostavljanja elektronske baze u skladu sa ovim zakonom.“

**Stupanje na snagu**

**Član 18**

Ovaj zakon stupa na snagu osmog dana od dana objavljivanja u ,,Službenom listu Crne Gore.“

**OBRAZLOŽENJE**

Razlog za donošenje Zakona o izmjenama i dopunama Zakona o priznavanju inostranih obrazovnih isprava i izjednačavanju kvalifikacija proistekao je iz potrebe daljeg unapređivanja postupka priznavanja inostranih obrazovnih isprava i izjednačavanja kvalifikacija, odnosno preciznijeg utvrđivanja nadležnosti Ministarstva, škola i ustanova visokog obrazovanja i usaglašavanja sa praksom u EU.

Osim toga, imajući u vidu dosadašnju praksu u primjeni pojedinih odredbi Zakona o priznavanju inostranih obrazovnih isprava i izjednačavanju kvalifikacija koja je pokazala da jedan broj zakonskih odredbi u praksi nijesu mogle dati kvalitetna rješenja, nametnula se potreba izmjena i dopuna postojećeg teksta Zakona, kojima će se obuhvatnije, sadržajnije i preciznije definisati pojedine odredbe.

Ministarstvo prosvjete, nauke i inovacija se u proteklom periodu suočilo sa velikim brojem zahtjeva za priznavanje inostranih obrazovnih isprava, od čega su većinom zahtjevi sa privatnih ustanova obrazovanja iz regiona (srednje i visoko obrazovanje).

Polazeći od navedenog, postoji potreba unapređenja važećeg postupka priznavanja inostranih obrazovnih isprava i izjednačavanja kvalifikacija i zaštita crnogorskog obrazovnog sistema i tržišta rada, a pogotovo imajući u vidu pojavu da se subjektima nadležnim za priznavanje dostavlja sve veći broj inostranih obrazovnih isprava stečenih na nerenomiranim privatnim ustanovama, kao i falsifikovanih obrazovnih isprava ,,stečenih” u inostranstvu. U cilju zaštite obezbjeđivanja priliva kvalitetnog kadra u našu zemlju i utvrđivanja jasnih i detaljnijih kriterijuma za priznavanje isprava, kao i unapređenja modela priznavanja, Vlada Crne Gore je, u aprilu 2024. godine, zadužila Ministarstvo prosvjete, nauke i inovacija da formira Međuresorsku radnu grupu sa zadatkom da predloži model provjere inostranih obrazovnih isprava o završenom srednjem i visokom obrazovanju stečenom na privatnim i javnim obrazovnim ustanovama u regionu.

Ministarstvo je obrazovalo Međuresorsku radnu grupu koja je, kao jedan od zaključaka predložila da se razmotri mogućnost unapređenja postupka priznavanja kroz izmjene i dopune važećeg Zakona o priznavanju inostranih obrazovnih isprava i izjednačavanju kvalifikacija.

Takođe, Srednjoročnim programom Vlade Crne Gore 2024-2027. i Programom rada Vlade za 2024. godinu, predviđena je obaveza utvrđivanja predloga zakona o izmjenama i dopunama Zakona o priznavanju inostranih obrazovnih isprava i izjednačavanju kvalifikacija.

Nacrtom zakona se precizira odredba koja se odnosi na lica koja imaju pravo na priznavanje inostrane obrazovne isprave, odnosno izjednačavanje kvalifikacije tako što je utvrđeno da pored crnogorskog državljanina, to pravo imaju i državljanin druge države, lice bez državljanstva, azilant, stranac pod supsidijarnom zaštitom i stranac koji traži međunarodnu zaštitu.

Predloženim Nacrtom zakona precizirana je odredba koja se odnosi na definiciju inostrane obrazovne isprave tako što je, pored zajedničke diplome, prepoznata i dvojna diploma o stečenom visokom obrazovanju. Definisano da se zajednička i dvojna diploma stiču u skladu sa posebnim zakonom, tj. Zakonom o visokom obrazovanju.

U postupku priznavanja isprave, odnosno izjednačavanja kvalifikacije primjenjuju se odredbe zakona kojim se uređuje upravni postupak, a koje se odnose na skraćeni postupak, osim u slučaju donošenja rješenja koje nije donijeto u korist stranke.

Nacrtom zakona se, takođe, značajno unapređuje odredba koja se odnosi na nadležnost subjekata za priznavanje inostranih obrazovnih isprava tako što se propisuje da je za priznavanje inostrane obrazovne isprave o stečenom osnovnom, srednjem (opštem ili stručnom), višem stručnom i visokom obrazovanju radi zapošljavanja nadležno Ministarstvo prosvjete, nauke i inovacija preko Nacionalnog informacionog centra (Informacioni centar, član Evropske mreže informacionih centara), kao posebne organizaciona jedinica Ministarstva, dok je obrazovno-vaspitnim ustanovama u kojima se želi nastaviti obrazovanje ostavljeno u nadležnost da vrše priznavanje inostranih obrazovnih isprava o stečenom, započetom ili dijelu osnovnog, srednjeg, višeg stručnog i visokog obrazovanja, što će osigurati ujednačenost postupanja u ovim postupcima.

Kao značajna novina tekstom Nacrta zakona predlaže se jasnije i detaljnije utvrđivanje i preciziranje kriterijuma koji su od posebnog značaja za priznavanje inostrane obrazovne isprave radi nastavka obrazovanja, odnosno zapošljavanja.

U tom smislu precizno se definiše da se u postupku priznavanja isprave obavezno, a ne kao do sada fakultativno, cijene svi propisani kriterijumi za priznavanje, i to: da li je ustanova koja je izdala diplomu priznata, odnosno akreditovana od strane nadležnog organa u zemlji u kojoj je izdata obrazovna isprava; sistem obrazovanja u zemlji u kojoj je stečena obrazovna isprava; trajanje i nivo, odnosno stepen obrazovanja; vjerodostojnost obrazovne isprave.

U cilju unapređenja postupka priznavanja Nacrtom zakona se kao novina uvodi da u postupku priznavanja isprave o stečenom osnovnom, srednjem (opštem ili stručnom), višem stručnom i visokom obrazovanju radi zapošljavanja Ministarstvo može zatražiti mišljenje Nacionalnog savjeta za obrazovanje, odnosno Agencije za kontrolu i obezbjeđenje kvaliteta visokog obrazovanja o: strukturi obrazovnog, odnosno studijskog programa i njihovo kreditno vrednovanje, odnosno ishodima učenja (nivo znanja, vještina i kompetencija); uslovima upisa; i obimu praktične nastave u obrazovnom, odnosno studijskom programu i period realizovanja u ustanovi, odnosno kod poslodavca u skladu sa obrazovnim, odnosno studijskim programom koji je stekao nosilac obrazovne isprave. Jednom dato mišljenje Savjeta i Agencije za određeni inostrani obrazovni, odnosno studijski program može se uzeti u obzir za sve naredne slučajeve priznavanja inostrane isprave kada je inostrana isprava stečena završetkom istog obrazovnog, odnosno studijskog programa na istoj ustanovi, što će doprinijeti efikasnosti i ekonomičnosti postupka, kao i principu jednakog postupanja u istim slučajevima priznavanja inostrane isprave odnosno vrednovanja utvrđenih kriterijuma za priznavanje.

Nacrtom zakona propisano je da se postupak priznavanja isprava, odnosno izjednačavanja kvalifikacije, pokreće na zahtjev imaoca isprave, njegovog roditelja, staratelja, usvojioca, odnosno hranitelja. Takođe, predviđena je i mogućnost podnošenja zahtjeva za priznavanje obrazovne isprave u elektronskom obliku, što će se bliže urediti aktom Ministarstva. Na ovaj način bi se značajno unaprijedio i olakšao način podnošenja dokumenata za priznavanje inostrane obrazovne isprave u svrhu zapošljavanja, kao i vođenje elektronske baze podnijetih zahtjeva za priznavanje.

Budući da Zakon o upravnom postupku ne poznaje institut konačnosti upravnog akta (rješenja), Nartom zakona predloženo je brisanje odredbe da je rješenje o priznavanju isprave konačno u upravnom postupku, tj. umjesto tog zakonskog rješenja propisuje se da se protiv tog rješenja može pokrenuti upravni spor.

Tekstom Nacrta zakona propisuje se nadležnost Ministarstva prosvjete, nauke i inovacija da vrši postupak izjednačavanja kvalifikacije ukoliko ne postoji profesionalno udruženje, tj. stručno tijelo sastavljeno od stručnjaka za određenu oblast za koju se traži izjednačavanje kvalifikacije, na način što će obrazovati komisiju koja će sačiniti izvještaj, na osnovu koga Ministarstvo donosi rješenje o izjednačavanju kvalifikacije. Na ovaj način bi se prevazišao problem koji je dosad postojao u postupcima izjednačavanja pojedinih kvalifikacija stečenih u inostranstvu za koje ne postoji ustanova koja nudi uporediv program, ali ne postoji ni profesionalno udruženje, tj. stručno tijelo za određenu oblast.

Takođe, predloženim tekstom Nacrta zakona definiše se da, ako se u postupku izjednačavanja kvalifikacije utvrdi da inostrani obrazovni, odnosno studijski program znatno odstupa od javno važećeg obrazovnog, odnosno akreditovanog studijskog programa u Crnoj Gori, rješenjem se utvrđuje obaveza polaganja dopunskih ili diferencijalnih predmeta. Na ovaj način se jasno precizira obaveza podnosioca zahtjeva za izjednačavanje kvalifikacije u slučajevima kada se radi o suštinski različitoj kvalifikaciji u odnosu na uporedivu kvalifikaciju u Crnoj Gori.

Na kraju, Nacrtom zakona se definiše primjena propisa za postupke priznavanja odnosno izjednačavanja započetih prije stupanja na snagu ovog zakona.